Փաստաբան Նորայր Նորիկյանը մեզ հետ զրույցում նկատում է, որ հասարակության վստահության արդյունքում ձեւավորված գործադիր իշխանությունը հռչակել է այնպիսի սկզբունքներ, որոնք բացառում են կոռուպցիան, հովանավորչությունը, «հեռախոսային արդարադատությունը»։ «Այս պայմաններում մեր դատական համակարգը վերից վար պետք է քանդվի, նոր դատական համակարգ պետք է կառուցվի։ Այսօրվա դատավորները, դատախազները, քննիչները տարիներ շարունակ ապրել են կոռուպցիոն շղթայի համակարգում, եւ նրանցից մեկ ամսվա ընթացքում ակնկալելը, որ կանցկացնեն բազմակողմանի օբյեկտիվ քննություն, ուղղակի ծիծաղելի է։ Ես չեմ կարծում, որ քսան տարվա կամակատարները կարող են կարճ ժամանակում փոխվել եւ դառնալ արդարադատներ։ Այն մարդիկ, ովքեր անկաշառ են, պետք է մնան եւ շարունակեն աշխատել համակարգում։ Բայց համակարգը՝ սկսած Բարձրագույն դատական խորհրդից, պետք է հիմնովին փոխվի, ստեղծվեն այնպիսի գործիքներ եւ կարգավորող մեխանիզմներ, որոնք հնարավորություն կտան նորովի կառուցել դատական համակարգը»,- նշեց փաստաբանը։